KOMMISSIONENS AFGØRELSE af 19. marts 1998 om afslutning af den genoptagne undersøgelse efter artikel 12 i Rådets forordning (EF) nr. 384/96 vedrørende antidumpingforanstaltningerne over for importen af mikrobølgeovne med oprindelse i Republikken Korea (98/225/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 12,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Tidligere trufne foranstaltninger

(1) Rådet indførte i januar 1996 ved forordning (EF) nr. 5/96 (3) en endelig antidumpingtold på importen af mikrobølgeovne med oprindelse i blandt andet Republikken Korea.

2. Anmodning om genoptaget undersøgelse

(2) Den 5. december 1996 blev der på vegne af Cefemo (Frankrig), der optrådte på vegne af sine to moderselskaber AEG (Tyskland) og Brandt (Frankrig), Candy (Italien), DeLonghi (Italien) og Moulinex (Frankrig) indgivet en anmodning om genoptaget undersøgelse i henhold til artikel 12 i forordning (EF) nr. 384/96 (i det følgende benævnt »grundforordningen«) vedrørende antidumpingforanstaltningerne over for importen af mikrobølgeovne med oprindelse i Republikken Korea. Disse fællesskabsproducenters samlede produktion af mikrobølgeovne udgjorde en væsentlig del af Fællesskabets samlede produktion af den pågældende vare, jf. artikel 5, stk. 4, i grundforordningen.

(3) Det blev i anmodningen hævdet, at de nævnte antidumpingforanstaltninger vedrørende mikrobølgeovne fra Republikken Korea ikke havde ført til ændringer - eller havde ført til utilstrækkelige ændringer - i videresalgspriserne eller de efterfølgende salgspriser i Fællesskabet. Klagerne fremlagde i den forbindelse tilstrækkelig dokumentation for videresalgspriserne og de efterfølgende salgspriser før og efter, at antidumpingtolden var indført.

B. GENOPTAGET UNDERSØGELSE I HENHOLD TIL ARTIKEL 12 I GRUNDFORORDNINGEN

1. Indledning af undersøgelsen i henhold til artikel 12

(4) Kommissionen oplyste den 18. januar 1997 ved en meddelelse offentliggjort i De Europæiske Fællesskabers Tidende (4), at der var indledt en genoptaget undersøgelse i henhold til artikel 12 i grundforordningen af antidumpingforanstaltningerne over for importen af mikrobølgeovne med oprindelse i Republikken Korea, og indledte en undersøgelse.

(5) Kommissionen gav officielt de producenter/eksportører, som den vidste var berørt af sagen, repræsentanterne for eksportlandet og de klagende producenter i Fællesskabet meddelelse om, at den genoptagne undersøgelse var indledt. Interesserede parter fik lejlighed til at redegøre for deres synspunkter skriftligt og at anmode om at blive hørt mundtligt inden for den frist, der var angivet i meddelelsen om indledningen af den genoptagne undersøgelse.

(6) Kommissionen sendte spørgeskemaer til alle eksportører, som den vidste var berørt af sagen, dvs. Samsung Electronics Co., Ltd (i det følgende benævnt »SEC«), Daewoo Electronics Co., Ltd (i det følgende benævnt »DWE«), LG Electronics Inc. (i det følgende benævnt »LGE«) og Korea Nisshin Co., Ltd (i det følgende benævnt »Nisshin«). Kommissionen modtog inden fristens udløb svar fra DWE, SEC og de dermed forbundne importører samt LGE. LGE erklærede, at firmaet ikke havde eksporteret den pågældende vare til Fællesskabet i undersøgelsesperioden for den genoptagne undersøgelse (i det følgende benævnt »undersøgelsesperioden«).

(7) Nisshin undlod at besvare spørgeskemaet. I henhold til artikel 18 i grundforordningen blev Nisshin derfor betragtet som ikke-samarbejdsvillig part og blev underrettet herom. Resultaterne for Nisshin blev baseret på de foreliggende faktiske oplysninger.

(8) Kommissionen aflagde kontrolbesøg hos følgende selskaber:

a) Producenter/eksportører i Republikken Korea:

- Samsung Electronics Co., Ltd, Seoul

- Daewoo Electronics Co., Ltd, Seoul, og

- LG Electronics Inc., Seoul.

b) Importører, der er forretningsmæssigt forbundet med producenterne/eksportørerne

- Samsung Electronics France

- Samsung Electronics United Kingdom

- Daewoo Electronics SA, Frankrig, og

- Daewoo Electronics Sales U.K.

(9) Desuden blev der sendt spørgeskemaer til uafhængige importører, som Kommissionen vidste havde importeret mikrobølgeovne fra Republikken Korea, med henblik på at vurdere videresalgspriserne og/eller de efterfølgende salgspriser for den pågældende vare før og efter, at antidumpingtolden var indført. Der blev sendt spørgeskemaer til følgende uafhængige importører:

- Amfo Electronics BV, Nederlandene

- Comet, Det Forenede Kongerige, og

- Dixons, Det Forenede Kongerige.

Ingen af disse importører fremlagde imidlertid oplysninger om deres videresalgspriser i den oprindelige undersøgelsesperiode og undersøgelsesperioden.

(10) De interesserede parter blev underrettet om de væsentlige faktorer og betragtninger, der dannede grundlag for Kommissionens ønske om at opretholde gældende antidumpingforanstaltninger og afslutte den genoptagne undersøgelse, og fik lejlighed til at fremsætte deres bemærkninger. Parternes mundtlige og skriftlige bemærkninger blev taget i betragtning, og resultaterne blev i fornødent omfang ændret i overensstemmelse dermed.

(11) Undersøgelsesperioden for den genoptagne undersøgelse dækker tidsrummet fra den 1. januar til den 31. december 1996. Oplysningerne om undersøgelsesperioden blev benyttet til at fastsætte videresalgsprisernes og de efterfølgende salgsprisers niveau, efter at antidumpingforanstaltningerne var truffet, og til at revurdere eksportpriserne og foretage en fornyet beregning af dumpingmargenerne.

(12) Ved fastlæggelsen af, om videresalgspriserne og de efterfølgende salgspriser var ændret i tilstrækkeligt omfang, blev prisniveauerne for undersøgelsesperioden sammenholdt med de tilsvarende prisniveauer i den oprindelige undersøgelsesperiode, dvs. tidsrummet fra den 1. oktober 1992 til den 30. september 1993.

(13) Som følge af omfanget af de oplysninger, der blev indsamlet og gennemgået, navnlig det store antal forretningsmæssigt forbundne importører og salgsdatterselskaber, den komplekse analyse af ændringerne i videresalgspriserne og de efterfølgende salgspriser, de talrige ændringer af de modeller, som blev eksporteret i de to undersøgelsesperioder, og det forhold, at de normale værdier skulle tages op til revurdering, blev undersøgelsen mere langvarig end den normale periode på seks måneder, der er fastsat i artikel 12, stk. 4, i grundforordningen.

2. Registrering af importen

(14) To koreanske producenter/importører afgav i deres svar på spørgeskemaerne oplysning om reviderede normale værdier i henhold til artikel 12, stk. 5, i grundforordningen.

(15) Erhvervsgrenen i Fællesskabet fremsatte derfor i april 1997 efter at have modtaget svarene på spørgeskemaet en anmodning i henhold til artikel 14, stk. 5, i grundforordningen om, at importen til Fællesskabet af mikrobølgeovne blev gjort til genstand for registrering. Anmodningen blev begrundet med, at det, eftersom den fornyede beregning af de normale værdier kunne føre til, at den genoptagne undersøgelse blev af længere varighed, var nødvendigt at registrere importen, indtil resultatet af den genoptagne undersøgelse forelå.

(16) Efter at være nået til den konklusion, at der forelå en tilstrækkelig begrundelse, gjorde Kommissionen den 25. juni 1997 efter høring af Det Rådgivende Udvalg ved forordning (EF) nr. 1144/97 (5) importen af mikrobølgeovne med oprindelse i Republikken Korea til genstand for registrering for derved at sikre, at de ændrede antidumpingforanstaltninger, der skulle træffes, hvis den genoptagne undersøgelse mundede ud i en konstatering af forstærket dumping, senere kunne anvendes på den pågældende import fra det tidspunkt, hvor registreringen blev indledt.

3. Den pågældende vare

(17) Den vare, der er genstand for anmodningen, og for hvilken den genoptagne undersøgelse blev indledt, er den samme som under den oprindelige undersøgelse, dvs. mikrobølgeovne til husholdningsbrug, der for tiden tariferes under KN-kode 8516 50 00.

4. Ændringer i videresalgspriserne i Fællesskabet

a) Fastlæggelse af videresalgspriserne før og efter, at antidumpingforanstaltningerne var truffet

(18) For at slå fast, om foranstaltningerne havde ført til ændringer eller til tilstrækkelige ændringer, indhentede Kommissionen oplysninger om videresalgspriser og efterfølgende salgspriser på mikrobølgeovne i Fællesskabet før og efter, at antidumpingforanstaltningerne var truffet.

(19) I den forbindelse fremlagde de to samarbejdsvillige koreanske producenter/eksportører, dvs. DWE og SEC, der eksporterede den pågældende vare til Fællesskabet i undersøgelsesperioden, oplysninger om videresalgspriserne for visse modeller mikrobølgeovne, der blev anset for sammenlignelige med de modeller, som i den oprindelige undersøgelsesperiode blev eksporteret til og videresolgt i Fællesskabet af deres forretningsmæssigt forbundne importører.

(20) Skønt en række uafhængige importører, som Kommissionen vidste havde videresolgt mikrobølgeovne importeret fra Republikken Korea før og efter, at antidumpingforanstaltningerne var truffet, var blevet anmodet om at afgive oplysninger om videresalgspriser og/eller efterfølgende salgspriser, blev der ikke afgivet sådanne oplysninger til Kommissionen. Konklusionerne blev derfor baseret på de foreliggende faktiske oplysninger om de videresalgspriser, som de forretningsmæssigt forbundne importører tog.

(21) Ved fastlæggelsen af, om videresalgspriserne var ændret tilstrækkeligt eller ej, fastsatte Kommissionen for hver model for sig en referencepris, som kunne have været forventet, efter at antidumpingforanstaltningerne var truffet, ved til videresalgspriserne for mikrobølgeovne pr. model i den oprindelige undersøgelsesperiode at lægge antidumpingtoldens faktiske beløb. Ved fastlæggelsen af referenceprisen blev der taget hensyn til alle de ændringer i salgs-, general- og administrationsudgifterne (i det følgende benævnt SG& A), som fandt sted for de forretningsmæssigt forbundne salgsdatterselskaber i Fællesskabet mellem den oprindelige undersøgelsesperiode og undersøgelsesperioden.

b) Sammenligning

(22) De ovennævnte referencepriser blev sammenholdt med videresalgsprisen for modeller af mikrobølgeovne, som blev solgt i undersøgelsesperioden, og som - selv om de ikke var identiske med de modeller, der blev solgt i den oprindelige undersøgelsesperiode - blev betragtet som sammenlignelige med hensyn til væsentlige karakteristika.

(23) Sammenligningen viste, at det vejede gennemsnit af de videresalgspriser, som DWE og SEC tog i undersøgelsesperioden, betegnede et tydeligt underbud i forhold til referencepriserne.

c) Konklusion

(24) Kommissionen konkluderede, at videresalgspriserne ikke var ændret tilstrækkeligt til, at de trufne antidumpingforanstaltninger var slået igennem, og at det derfor var berettiget at foretage en revurdering af eksportpriserne.

(25) I forbindelse med de ovennævnte konklusioner hævdede en eksportør, at den nedgang i videresalgspriserne, der havde fundet sted, siden antidumpingforanstaltningerne blev truffet, overvejende skyldtes de teknologiske ændringer og ændringerne i EF-forbrugernes præferencer, som førte til ændringer i handelsmønstrene og udgiftsbesparelser, hvilket atter førte til følelige ændringer i de normale værdier, og at der burde tages hensyn dertil. I dette øjemed fremlagde begge eksportører inden for de i grundforordningen fastsatte frister fyldestgørende oplysninger om reviderede normale værdier.

(26) På baggrund af det ovenstående udvidede Kommissionen efter at have fundet det godtgjort, at det var berettiget at foretage en revurdering af eksportpriserne, i henhold til artikel 12, stk. 5, i grundforordningen undersøgelsens dækningsområde med henblik på også at foretage en genoptagen undersøgelse af de normale værdier af de mikrobølgeovne, der blev eksporteret af DWE og SEC.

(27) Hvad angår LGE, viste undersøgelsen, at der faktisk ikke havde fundet eksport sted til Fællesskabet af mikrobølgeovne i undersøgelsesperioden. Kommissionen konkluderede derfor, at det ikke var påkrævet med en revurdering af eksportpriserne for dette selskabs vedkommende.

5. Revurdering af eksportpriser

(28) I henhold til artikel 12, stk. 2, i grundforordningen revurderede Kommissionen eksportpriserne i overensstemmelse med artikel 2, stk. 8 og 9, i samme forordning.

(29) I de tilfælde, hvor eksportsalgene fandt sted direkte til uafhængige importører i Fællesskabet, blev eksportpriserne i henhold til artikel 2, stk. 8, i grundforordningen fastlagt på grundlag af de priser, som disse ikke forretningsmæssigt forbundne importører havde betalt eller skulle betale.

(30) I henhold til artikel 2, stk. 9, i grundforordningen blev eksportpriserne i de tilfælde, hvor eksporten fandt sted til selskaber, der var forretningsmæssigt forbundet med den eksporterende producent og var beliggende i Fællesskabet, beregnet på grundlag af den pris, hvortil de indførte varer første gang blev videresolgt til en uafhængig køber, med justering for alle omkostninger, der påløb mellem importen og videresalget, inklusive erlagt antidumpingtold og en rimelig fortjenstmargen. Da der ikke forelå nye oplysninger om, at rentabiliteten i denne branche var ændret, blev det anset for rimeligt at bevare den fortjenstmargen på 5%, der blev benyttet som led i den oprindelige undersøgelse.

(31) De udgifter til SG& A, som de forretningsmæssigt forbundne importører gav oplysning om, blev i henhold til artikel 2, stk. 9, i grundforordningen i fornødent omfang justeret for de omkostninger i forbindelse med salg af mikrobølgeovne, der blev båret af importøren, men betalt af producenten/eksportøren.

6. Fornyet beregning af dumpingmargener

a) Normal værdi

(32) Forud for den fornyede beregning af dumpingmargenerne i henhold til artikel 2, stk. 2, i grundforordningen fastlagde Kommissionen, om hver af de to berørte producenters/eksportørers samlede salg af mikrobølgeovne på hjemmemarkedet var repræsentativt sammenholdt med deres eksportsalg til Fællesskabet. Det blev konstateret, at begge selskaber havde et salgsomfang på hjemmemarkedet, der var klart større end deres eksportsalg til Fællesskabet.

(33) Det blev derefter undersøgt, om hver enkelt producent/eksportør på hjemmemarkedet solgte modeller af mikrobølgeovne, der var sammenlignelige med de eksporterede modeller. Det blev konstateret, at adskillige modeller ikke var sammenlignelige, fordi de var forskellige ikke alene med hensyn til væsentlige karakteristika, dvs. kapacitet, funktioner og operationssystem, men også med hensyn til talrige andre tekniske aspekter. Da det heller ikke hos den anden samarbejdsvillige producent/eksportør var muligt at finde modeller, der kunne sammenlignes med disse modeller, var det nødvendigt at beregne den normale værdi ved en regnskabsmæssig kalkule.

(34) For de resterende modellers vedkommende undersøgte Kommissionen for hver model for sig, om salget på hjemmemarkedet fandt sted i tilstrækkelig store mængder og i normal handel med hensyn til priser. Det blev konstateret, at begge selskaber havde visse modeller, for hvis vedkommende salgsomfanget på hjemmemarkedet var på mindre end 5 % af det tilsvarende eksportsalg. For disse modellers vedkommende blev den normale værdi også fastsat ved en regnskabsmæssig beregning i henhold til artikel 2, stk. 3, i grundforordningen.

(35) Kommissionen undersøgte derefter, om de pågældende andre modeller, der blev solgt på hjemmemarkedet i tilstrækkelig mængde, også blev solgt i normal handel. I den sammenhæng benyttede Kommissionen de oplysninger om produktionsomkostninger, som selskabet havde afgivet vedrørende hver af de modeller, der blev solgt på hjemmemarkedet. For visse modeller, der gennemsnitlig blev solgt med tab, var det også nødvendigt at beregne den normale værdi ved en regnskabsmæssig kalkule. For andre modeller, der gennemsnitlig blev solgt til en pris, der oversteg enhedsomkostningerne, blev den normale værdi fastsat på grundlag af salgsprisen beregnet som et vejet gennemsnit udelukkende for de rentable salg, da disse salg androg mellem 80 % og 10 % af det samlede salgsomfang for den pågældende relevante model.

(36) Ved fastsættelsen af den normale værdi blev der taget hensyn til hver enkelt producents/eksportørs omkostninger ved fremstillingen af de modeller af mikrobølgeovne, der blev eksporteret til Fællesskabet, plus hver enkelt producents/eksportørs udgifter til SG& A i forbindelse med samtlige salg af samme vare på hjemmemarkedet og en rimelig fortjenstmargen. Fortjenstmargenen blev fastlagt på grundlag af samtlige modeller af mikrobølgeovne, som hver enkelt producent solgte med fortjeneste og i repræsentative mængder på hjemmemarkedet.

Endelig blev det vejede gennemsnit af priserne for hver enkelt af disse modeller benyttet til fastsættelse af den normale værdi for de sammenlignelige modeller af mikrobølgeovne, der blev solgt på hjemmemarkedet i tilstrækkelige mængder og i normal handel.

b) Sammenligning

(37) Den normale værdi for hver model opgjort som et vejet gennemsnit som fastlagt ovenfor blev på ab fabrik-niveau sammenlignet med eksportprisen på grundlag af et vejet gennemsnit.

(38) For at sikre en rimelig sammenligning blev der i form af justeringer taget behørigt hensyn til forskelle, som øvede indflydelse på prissammenligneligheden. Der blev i henhold til artikel 2, stk. 10, i grundforordningen taget behørigt hensyn til de forskelle, for hvis vedkommende det blev dokumenteret, at de øvede indflydelse på prissammenligneligheden. Der blev således foretaget justeringer for fysiske karakteristika, importafgifter og indirekte skatter, rabatter, transport og andre dermed forbundne omkostninger, kredit, efterfølgende service og forskelle i handelsled.

i) Samarbejdsvillige producenter/eksportører

(39) For de samarbejdsvillige producenters/eksportørers vedkommende blev det ikke ved sammenligning af de nyundersøgte normale værdier og de revurderede eksportpriser påvist, at der forelå øgede dumpingmargener for begge selskaber sammenholdt med de margener, der blev påvist under den oprindelige undersøgelse.

ii) Ikke-samarbejdsvillige producenter/eksportører

(40) For så vidt angår Nisshin og enhver anden koreansk eksporterende producent, der enten undlod at besvare spørgeskemaet eller ikke gav sig til kende, var det i henhold til artikel 18 i grundforordningen nødvendigt at drage konklusioner på grundlag af foreliggende faktiske oplysninger.

(41) Det blev imidlertid i den sammenhæng konstateret, at den eksport, som SEC og DWE ifølge egne oplysninger havde foretaget til Fællesskabet i undersøgelsesperioden, dækkede hele den import af mikrobølgeovne fra Republikken Korea, som var registreret af Eurostat. Under disse omstændigheder syntes det ikke at være nødvendigt at foretage en fornyet beregning af dumpingmargenerne for de ikke-samarbejdsvillige producenter/eksportører.

C. AFSLUTNING AF UNDERSØGELSEN

(42) Da sammenligningen af de revurderede eksportpriser og de nyundersøgte normale værdier ikke førte til nogen konklusion om øgede dumpingmargener, afsluttes den genoptagne undersøgelse, jf. artikel 12 i grundforordningen, uden at de tidligere trufne antidumpingforanstaltninger ændres.

(43) Det Rådgivende Udvalg er blevet hørt.

(44) Kommissionen drager i overensstemmelse med artikel 12 i grundforordningen den konklusion af det ovenstående, at de tidligere trufne antidumpingforanstaltninger bør forblive uændrede, og at den genoptagne undersøgelse i henhold til artikel 12 bør afsluttes -

TRUFFET FØLGENDE AFGØRELSE:

Eneste artikel

Den genoptagne undersøgelse vedrørende importen af mikrobølgeovne henhørende under KN-kode 8516 50 00 og med oprindelse i Republikken Korea afsluttes.

Udfærdiget i Bruxelles, den 19. marts 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 2 af 4. 1. 1996, s. 1.

(4) EFT C 19 af 18. 1. 1997, s. 3.

(5) EFT L 166 af 25. 6. 1997, s. 1.